Publication: Magyar Közlöny
Issue: MK-2006-62 (Year: 2006, Number: 62)
Era: 2004-2010
Section: Melléklet a 27/1998. (VI. 10.) MKM rendelethez
Paragraph Index: 155

2. A vizsga tartalma A vizsgafeladatot az intézmény úgy határozza meg, hogy a megoldásból mérhető legyen a tanuló tárgytervező, tárgyalkotó képessége, tárgy- és környezetkultúra iránti igényessége. A tárgytervező feladat tükrözze a tanuló funkciónak, gondolati tartalomnak megfelelő konstruáló, formatervező készségét, kreativitását, a fémművesség műfaji sajátosságairól, esztétikai törvényszerűségeiről, hagyományairól megszerzett ismereteit. A tárgyalkotó feladat megoldása mutassa be a tanuló fémművességben megszerzett technikai jártasságát, szakmai tudását. A fémműves műhelygyakorlat vizsga két részből tevődik össze: A) Rajzi, tervezési dokumentációval együtt benyújtott kész fémműves tárgy vagy tárgycsoport. A benyújtott – tanári irányítással tervezett és kivitelezett – színes rajzi, tervezési munka alapján az alábbi műveletek valamelyikével vagy azok kombinációjával – lemezalakítással (kalapálás, nyújtás, hajlítás, fűrészelés, fémnyomás), öntéssel (homokformázott vagy viaszveszejtéses öntés), forgácsolási eljárásokkal, rögzítésekkel (oldható és oldhatatlan kötésekkel) – elkészített vizsgamunka lehet: – zománcozott, – traszírozott, domborított, cizellált, – maratással díszített tárgy (doboz, ékszer…). A vizsgamunkát az alapfok utolsó évfolyamának szorgalmi ideje alatt, a második félévben kell elkészíteni, és a művészeti alapvizsga napját megelőzően tíz nappal kell a tanulónak leadnia a vizsgát szervező intézménynek. B) Az alapvizsga helyszínén, ideje alatt önállóan elkészített fémműves tárgy. A fémműves vizsgatárgy az intézmény által meghatározott használati funkcióra alkalmas, a tanuló által készített színes tervvázlat alapján, szabadon választott fémműves technikával létrehozott, funkció – forma összhangjára törekvő alkotás. 2006/62/II. szám

Source: https://magyarkozlony.hu/hivatalos-lapok/fe19b5f967110c23da64a6d348d880a26db88494/dokumentumok/3c655fa8bb80f54e1d142caaef37c04be4fe2b0b/letoltes